Amerikaanse owerhede beskuldig hom daarvan dat hy miljoene rande van beleggers gesteel het wat hy na bewering met leuens en bedrog verlei het om in sy maatskappy te belê. Hy het glo selfs ’n kuberkraker gehuur om vals inligting vir sy platform te skep.
Volgens sy LinkedIn-profiel het hy ’n BA-graad van die Universiteit van KwaZulu-Natal, maar volgens sy Facebook-profiel het hy regte aan Unisa gestudeer.
Ná sy studies het hy in 2007 die onderneming Springleap begin. Dit was aanvanklik ’n onderneming wat T-hemp-ontwerp aangemoedig het: Grafiese ontwerpers kon hul idees op die webwerf voorlê en Springleap het dit dan gedruk.
Dit het gou uitgebrei tot ’n webwerf vir skarewerwing wat maatskappye met grafiese ontwerpers en reklameberoepslui verbind het. Nokia, Samsung, Foschini en SAB het kliënte geword en die onderneming het ’n prys vir die innoverendste e-onderneming op die Verenigde Nasies se Wêreldberaad gewen.
Springleap het na bewering geadverteer dat hy ’n gesogte bestuurspan het – insluitend tegnologiehoofde met indrukwekkende biografieë – terwyl die maatskappy in werklikheid nie ’n tegnologiehoof gehad het nie.
Eyal het na bewering gespog dat die projek hom net $25 gekos het, sê die owerhede, wat toegang tot sy e-posse verkry het.
Eyal het na bewering ook gelieg oor die feit dat Springleap in die tegnologietydskrif Fast Company se lys verskyn het as die sewende innoverendste maatskappy ter wêreld.